Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: kérdésekről szóló 9/1996. (XII. 20.) MüM rendelet módosítását annak érdekében, hogy a munkaügyi központokat, illetve
Paragraph Index: 1302

kérdésekről szóló 9/1996. (XII. 20.) MüM rendelet módosítását annak érdekében, hogy a munkaügyi központokat, illetve azok kirendeltségeit jelzési (szignalizációs) kötelezettség terhelje a munkaügyi felügyelőségek felé minden olyan esetben, amikor — saját észlelésük vagy az ügyfeleik tájékoztatása alapján — a hátrányos megkülönböztetés tilalmának megsértéséről szereznek tudomást. A tárca az ajánlást ebben a formában elfogadta, és arról adott tájékoztatást, hogy a Met. változtatásával párhuzamosan tervbe vették a MüM rendelet módosítását is A vizsgálati anyagban megfogalmazott — az Obtv. 25. §-a szerinti — jogalkotási javaslat künduló pontjaként azt a koncepciónkat lehet megemlíteni, amely arra épül, hogy a „büntetőjogias”, tehát retorzív szankciók alternatívájaként, a különböző jogsértések elkövetése másként is megtorolható, vagyis a bírságolási jellegű szankciók mellett kellő preventív hatást fejthet ki egyéb joghátrány kilátásba helyezése is. Ilyen „alternatív büntetés” lehet különösen — feltéve természetesen, hogy a jogsértés ténye bizonyítást nyert, illetve megállapítható — ha a hátrányos diszkriminációt megvalósító szervezetet, jogi személyt, illetve egyéb gazdálkodó szervet az állami szubvenció megvonásával sújtják. Javaslatunk lényege konkrétan az volt, hogy a szociális és családügyi miniszter módosítsa a foglalkoztatást elősegítő támogatásokról, valamint a Munkaerőpiaci Alapból foglalkoztatási válsághelyzetek kezelésére nyújtható támogatásokról szóló jogszabályt olyan értelemben, hogy az a munkáltató, amellyel (akivel) szemben a munkavállaló hátrányos megkülönböztetése miatt munkaügyi bírságot szabtak ki, az erről szóló határozat jogerőre emelkedésétől számított egy évig ne részesülhessen a jogszabály alapján számára egyébként járó juttatásban.19 Örömmel és megelégedettséggel számolhatunk be arról, hogy javaslatunkat a szociális és családügyi miniszter úr elfogadta. 4.2.4. Az igazságügy-miniszterhez címzett ajánlásaink A foglalkoztatási diszkrimináció vizsgálata során ajánlásokat fogalmaztunk meg az igazságügy-miniszterhez címezve is, amelyek lényegi része a hátrányos megkülönböztetés orvoslása érdekében igénybe vett bírósági eljárások gyorsítására, illetőleg speciális jogkövetkezmények (szankciók) megállapíthatóságának a lehetőségére vonatkozott. Mint az bizonyára közismert, 1998. második felében eredményesen fejeződött be az első magyarországi „foglalkoztatási diszkriminációs próbaper” a Monori Városi Bíróságon. A polgári peres eljárás megindítására nem a nemzeti vagy etnikai kisebbségi hovatartozás miatti hátrányos megkülönböztetés, hanem az ugyancsak tilalmazott nemek, illetőleg életkor szerinti diszkrimináció miatt került sor, de a példa számunkra — és a közvélemény számára is igen tanulságos. A polgári per lefolytatásában a felperesi oldalon komoly szakértői gárda vett részt, egészen pontosan az Egyenlő Esélyek Titkársága jogászai, szakemberei segítették a hátrányt szenvedett felperes jogérvényesítését. A bírósági eljárás — sajnos egyáltalán nem szokatlan — elhúzódása miatt azonban az első fokú ítélet megszületésére csak a keresetlevél benyújtásától számított mintegy hét hónap múlva került sor. Mint korábban már utaltunk rá, az etnikai diszkrimináció a foglalkoztatás területén elsődlegesen a cigány kisebbség halmozottan hátrányos helyzetű, jogérvényesítésre csak alig-alig képes, szűkös anyagi körülmények között élő tagjaival szemben valósul meg. Nem túlzás kijelentenünk, hogy ha a diszkriminációt elszenvedettek jogi elégtételt keresve kizárólag a személyiségi jogaik megsértése miatti polgári peres eljárást választhatják — jogi képviselet híján és a bizonyítás terheit teljes egészében viselve — szinte kilátástalan helyzetben vannak.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes